Aalborg-svømmere vendte mandag eftermiddag hjem til Aalborg med fire VM-medaljer.

Efter en flot præstation ved VM i Istanbul vendte Aalborg-svømmerne hjem mandag eftermiddag. Især for den kun 16-årige Mie Ø. Nielsen blev VM en særdeles indbringende affære. Her høstede hun nemlig ikke mindre end tre medaljer, nemlig en guldmedalje i 4 x 100 meter medley holdkap, en sølvmedalje i 100 meter ryg og en bronzemedalje i 4 x 100 meter fri holdkap. Det blev også til en medalje til Pal Joensen, der repræsenterede det færøske hold på langdistancen 1500 meter fri. Her svømmede han sig til en bronzemedalje. Aalborg Svømmeklub mødte mandag eftermiddag op i Aalborg Lufthavn for at lykønske svømmerne, da de vendte hjem fra VM.